
Primăria Municipiului Timişoara

SERVICIUL DEZVOLTARE  ŞI                                            Dr.ing. Gheorghe CIUHANDU

INTEGRARE EUROPEANĂ

Nr. SC 2005 –  1265/23.01.2006
REFERAT

privind alocarea sumei de 36.500 RON

în vederea participării Consiliului Local al Municipiului Timişoara

la organizarea unui eveniment dedicat Municipiului Timişoara,

la Viena, Austria
Recenta semnare a Tratatului de Aderare la Uniunea Europeană marchează intrarea României în etapa finală, premergătoare aderării efective la UE la 1 ianuarie 2007. În această perioadă estimată activităţile vizând promovarea imaginii ţării noastre capătă o importanţă deosebită, contribuind la evidenţierea valorii pe care o poate aduce România în Uniunea Europeană, în calitate de stat membru. Totodată, asemenea activităţi creează un cadru favorabil pentru consolidarea legăturilor dintre cetăţenii, organizaţiile şi autorităţile române, pe de-o parte, şi actorii europeni, pe de altă parte.


Primăria Municipiului Timişoara a organizat împreună cu Misiunea României de pe lângă Uniunea Europeană în perioada 7 – 11 noiembrie 2005 expoziţia “The Art of Living in a European City – Timişoara, a Hub of Development, a Melting Pot of Cultures”- eveniment  cultural cu tematica similară, desfăşurat la Bruxelles, în cadrul Parlamentului European. Acest eveniment s-a bucurat de un real succes în rândul publicului prezent în număr mare, aducând astfel un plus de imagine României în general şi Timişoarei multiculturale în special. 


Replicarea acestui eveniment cultural, în alte mari capitale europene va avea un efect multiplicator pozitiv asupra imaginii Timişoarei, şi a României în lume, va constitui o posibilitate de promovare, cu orice ocazie, a valorilor româneşti, cu impact asupra relaţiilor externe ale României în contextul aderării ţării noastre la Uniunea Europeană

În perioada 5-7 martie 2006 Municipiul Timişoara prin reprezentantul său - Primarul,  este invitat să participe la conferinţa România- Austria- Europa, care va avea loc la Viena. Tema acestei conferinţe este „Rolul cultural şi politic al minorităţilor în Europa”, tema în care Timişoara se înscrie în calitatea sa de oraş situat la confluenţa dintre Occident şi Orient, un spaţiu multicultural prin excelenţă, o zonă de interferenţe şi convergenţe culturale multietnice, cu o largă deschidere şi multiple avantaje, atât economice, cât şi culturale.
Considerăm că reluarea acestui eveniment cultural cu ocazia conferinţei România- Austria- Europa „Rolul cultural şi politic al minorităţilor în Europa”, organizată de Forumul  European Alpbach ar fi oportună şi ar amplifica mesajul transmis prin tematica conferinţei, contribuind la mediatizarea ţării şi oraşului printre participanţi. Participarea la evenimentul amintit ar crea un cadru favorabil pentru afirmarea potenţialului multicultural şi turistic al oraşului şi al zonei Timişoara. Totodată, un asemenea eveniment ar crea posibilitatea prezentării oportunităţilor de investiţii în zona Banatului, contribuind implicit la mărirea orizonturilor de dezvoltare economică a oraşului Timişoara. 
În acest context, considerăm că organizarea unui eveniment dedicat oraşului Timişoara, la Viena, în cadrul acestei conefrinţe internaţionale, are o vădită importanţă, atât prin locaţia sa, cât şi prin momentul ales, înscriindu-se în rândul acţiunilor vizând pregătirea României pentru aderarea efectivă la Uniunea Europeană. 

Având în vedere aspectele menţionate mai sus;


În baza prevederilor O.U.G. nr. 45/2003 privind finanţele publice locale, aprobată prin Legea nr. 108/2004, cu modificările şi completările ulterioare;


În conformitate cu dispoziţiile art.38 al.(2) lit. d) şi p) şi ale art.46 din Legea administraţiei publice locale nr.215/2001;
Propunem:

1. Participarea Municipiului Timişoara la organizarea evenimentului cultural “The Art of Living in a European City – Timişoara, a Hub of Development, a Melting Pot of Cultures”, la Viena, Austria.
2. Alocarea sumei de 36.500 RON din bugetul local pentru acoperirea cheltuielilor implicate de organizarea evenimentului “The Art of Living in a European City – Timişoara, a Hub of Development, a Melting Pot of Cultures” dedicat Municipiului Timişoara la Viena, Austria.

